

**Ένωση Συλλόγων Γονέων και Κηδεμόνων Δήμου Νέας Ιωνίας**

 Έτος ιδρύσεως 1987

Δεμιρδεσίου 121 έναντι - 3ο Λύκειο- 14233 Νέα Ιωνία

**e-mail: enosigoneon@gmail.com**

**Θέλουμε ασφαλή και σύγχρονα σχολεία για τα παιδιά μας!**

**Όχι στο αίσχος των κοντεϊνερ και της μόνιμης ταλαιπωρίας γονιών και μαθητών!**

**Να βρεθεί τώρα κατάλληλος χώρος για το 2ο Νηπιαγωγείο στην Νεάπολη.**

Οι γονείς δεν μπορούμε να δεχτούμε το 2025 τα παιδιά μας να κάνουν μάθημα σε τελείως ακατάλληλους χώρους, σε κτίρια – φυλακές, σε κοντεϊνερ. Διαφωνούμε με την απόφαση της Δημοτικής Αρχής, να μονιμοποιηθεί ως «παράρτημα» του 2ου Νηπιαγωγείου (Λευκωσίας και Αγίας Λαύρας – Νεάπολη), το 10ο Δημοτικό Σχολείο στην Αλσούπολη!

Αυτό που γίνεται εδώ και τουλάχιστον 6 χρόνια, να μην μπορεί ο Δήμος και το Υπουργείο Παιδείας να βρουν κατάλληλο χώρο για τα παιδιά της Νεάπολης και να τα υποχρεώνουν, ειδικά σε αυτήν την τρυφερή ηλικία να φεύγουν από την γειτονιά τους και να πηγαίνουν στην άλλη άκρη του Δήμου, δεν μπορεί να γίνει ανεκτό.

Θεωρούμε επίσης κανονική ντροπή για κάθε αρμόδιο, να γίνεται μάθημα σε χώρους όπως αυτόν στο 2o-13o Νηπιαγωγείο, το οποίο στεγάζεται εδώ και πάρα πολλά χρόνια σε ένα μικρό διαμέρισμα κλουβί, ουσιαστικά χωρίς προαύλιο και χωρίς τους απαιτούμενους όρους για την ασφάλεια των παιδιών.

Καλούμε τους γονείς του 2ου Νηπιαγωγείου όπως και του 10ου Δημοτικού να συντονίσουν τα αγωνιστικά βήματά τους και να απαιτήσουν το αυτονόητο, σύγχρονα και ασφαλή σχολεία για όλα τα παιδιά.

Καλούμε επίσης όλους τους συλλόγους γονέων να συμπαρασταθούν σε όποια αγωνιστική μορφή αποφασιστεί με την έναρξη της νέας σχολικής χρονιάς.

Η Ένωση Γονέων θα είναι δίπλα τους σε κάθε διεκδίκηση.

16/7/2025

|  |  |  |
| --- | --- | --- |
| Το ΔΣ της Ένωσης Γονέων Νέας Ιωνίας |  |  |